U ħareġ il-Ġennien Idur mal-ġnien : U idu medd U mill-ward Għazel l-isbaħ nett. U f'nofs il-ġnien hu qiegħdha Fejn qanqlet tal-għira l-mibgħeda… Ix-xemx besitha Il-Mewġa ħaslitha U x-xita berkitha… U l-għasafar inġabru magħha, In-naħal feraħ bil-għasel tagħha, Tad-dinja l-fjur hija saret U mill-ġnus ħadet L-isem ta' MALET Is-serp għer għaliha Qalbu bis-semm mimlija Ħafna drabi ried ijassarha U fit-tajn ikasbarha. Imm'hi rasha merfugħa żammet, Il-ħeġġa ta' wliedha qanqlet U faret fihom il-qlubija : Saqqew arthom bid-dmija Sakemm l-għira u l-għadab tal-għadu filġu U mid-dwiefer ħorox ta' riġlu Rawha darba, tnejn, tlieta mifdija. U issa bil-għadab il-għadu reġa' mtela' Qalbu xegħlet u bl-għira nfena Meta bil-qilla kollha tiegħu Lil sieħbu wkoll ġieb miegħu U sawbu fuqha nar u azzar… Newġa fuq mewġa qellet ħajjiena Tagħhom il-kefrija, Sakemm mirbuħa u għajjiena Waqfu ħosbiena!….. Iżda maħsuda Ruħhom imgħaġġba Saħħithom mifluġa Jaħsbu biex itennu B'qawwa eħrex il-ġlieda U lil Malta jifirdu minn uliedha. Xegħlet fuq rasna l-qilla, U ħraxet dejjem iżjed it-taqbida; Meta l-għadu għal Malta ħebb imgħaddab Ħarġet minn qalbna tnehida, Ruħna nħasdet u tbikkmet, 'Il-għana fuq ilsienna siket, Il-qirda minn niesna firdet: Dalma tqila satret dak il-ġmiel li bih il-Ġennien Il-WARDA żejjen. Iżda mhux għal wisq ! Kisbet malajr fi qlubna t-tama, Biex tilqa' tad-dinja l-foħrija ! Il-qlubija ta' missirijietna wrejna U nibqgħu nuru Sakemm ta' l-għadu nċarrtu l-għama Sakemm tiegħu tixxejjen il-kburija Sakemm tiegħu tinqered il-ħruxija U fuq artna b'demmu msoqqija Ngħallmu lilu Dak li PAWLU lilna għallem Li l-akbar rebħa rtebħet Dejjem bl-IMĦABBA ! Ir-rebħa ma ssirx le bin-nar Bil-għodod qerrieda u kiefra ta' l-azzar! Issir iżda bir-rieda, Ir-rieda tar-rebħa ! Inħossu ruħna mnebbħa Bit-tama li tagħna fil-ġlieda Toħroġ rebbieħa ! U mill-ħerba li wiled ir-riefnu Il-Warda maħqura Għax bla heda maħbuta ! – Rasha tgħolli kburija B'tar-rebħa t-turija Fuq il-jasar u l-qirda rebbieħa U mfissda mill-ġnus, bi qlubitha ferrieħa. B'ilwien iġded u isbaħ imżejna Fuq ir-radam ta' l-egħdewwa tagħha mxejjna Twarrad ix-xempju; ix-xempju tal-Qalbien ! Għax PAWLU fi ħdanu kenninha għall-ħarsien Għax f'qalbu bejjitha w xittilha l-ĠENNIEN Ġuż. M. Spiteri 14 ta' Diċembru 1942